Søren Søndergaard (EL), 2001-02-08:
Museerne spiller en vigtig rolle i at formidle kultur- og naturarven.
Den bedste formidling kan museerne præstere, hvis de også forsker.
Derfor er det godt, at alle museer også fremover får mulighed for at forske.
Enhedslisten er positiv over for de hovedintentioner, der ligger bag forslaget til den museumslov, vi behandler i dag.
For det første, fordi der satses på forbedret kvalitet, uden at museerne deles op i A- og B-museer, som det tidligere har været på tale. For det andet, fordi der gives forbedrede økonomiske muligheder for museerne.
Vi vil dog bore i, om de mindre museer er tilstrækkeligt sikret, når kravet til de ikkestatslige tilskud hæves fra 750.000 kr. til 1,2 mio. kr. som forudsætning for at få statstilskud, ligesom der også kan være nogle særlige problemer for de museer, der har
ekstraordinært store og kostbare samlinger.
For det tredje sker der en inddragelse af museerne i den fysiske planlægning, sådan at museerne på et tidligere tidspunkt kan gøre opmærksom på tilfælde, hvor kultur- og naturarven er truet af planlagte projekter.
Vi ser imidlertid gerne, at regionsmyndighederne og kommunalbestyrelserne forpligtes stærkere til at indgå i dette samarbejde, end det er formuleret i lovforslaget, hvor der kun tales om, at de skal bestræbe sig på at inddrage de kulturhistoriske museer.
For det fjerde sker der en omlægning af finansieringen
af den arkæologiske undersøgelsesvirksomhed
, sådan at det som udgangspunkt bliver den anlægsansvarlige, der skal finansiere gennemførelsen af en eventuel nødvendig arkæologisk undersøgelse.
Hermed motiveres bygherrer til at forsøge at undgå at ødelægge væsentlige arkæologiske værdier.
Enhedslisten er også enig i, at museerne kan spille en vigtig rolle i at give børn de bedste muligheder for at undersøge kulturelle vilkår og udvikle muligheder.
Derfor er vi også tilfredse med, at museernes forpligtelser til gratis adgang for skoleelever, der besøger museet i forbindelse med undervisningen, præciseres. Men set i den sammenhæng synes vi, det er møgærgerligt, at ministeren har frafaldet sit oprindelige forslag om, at alle under 14 år skal have gratis adgang til museerne.
Vi vil gerne opretholde det forslag, og vi vil også gerne være med til at finde de midler, der skal bruges til at kompensere de museer, som i dag har mange aktiviteter målrettet mod børn og dermed er afhængige af indtægten fra besøgende børn.
Enhedslisten er også tilfreds med, at størst mulig fysisk adgang og tilgængelighed for handicappede, tilgængelig formidling og tilgængelighed til udvalgte dele af samlingerne for alle personer med handicap er en af betingelserne for at opnå statsanerkendelse.
Vi synes derfor også, det ville være oplagt, hvis disse bestemmelser blev præciseret for de statslige museers vedkommende som foreslået i Statens Museumsnævns høringssvar.
Enhedslisten er enig i, at det er vigtigt, at museerne har faguddannet personale, der modsvarer museernes hovedområder.
Vi håber også, at der fremover vil blive bedre mulighed for at ansætte personale i faste stillinger, og at man dermed undgår misbruget af tvangsaktiverede.
Vi mener, det er nødvendigt, at museernes ledelser er i besiddelse af faglig indsigt i de områder, museet arbejder med.
Det er ikke tilstrækkeligt med generelle ledelsesmæssige kvalifikationer og økonomisk markedsmæssig indsigt.
Vi ser gerne, at det også præciseres i loven.
Men som sagt er vi positive over for lovforslaget.